<http://os-gviteza-zg.skole.hr/skola>

**UPUTE I PRAVILA**

**PONAŠANJA U VIRTUALNIM**

**UČIONICAMA**

**NASTAVA NA DALJINU**

Dragi učenici, poštovani roditelji

Nalazimo se u novom izazovnom okruženju - nastave na daljinu. Nastava na daljinu, svima nama, kako vama učenicima, roditeljima, tako i nama učiteljima i stručnim suradnicama, predstavlja nešto novo, nepoznato. Kao i u svemu novom početci su teški i zahtjevni za sve nas. Kako bismo što uspješnije i brže prihvatili ovaj sada neizbježan način rada nužna je motiviranost, odgovornost, disciplina i suradnja svih nas. Svi koji smo zajedno u stvaranju i izvođenju nastave na daljinu, spremno trebamo preuzimati vlastitu odgovornost i zalaganje i međusobno suradničko ophođenje u virtualnoj školi. Kako već treći tjedan funkcioniramo u virtualnom okruženju donosimo neke od preporuka lakše organizacije rada, suradnje i učenja na daljinu. Svako učenje će biti uspješno ako mu pristupamo motivirano, odrađujemo zadatke savjesno i na vrijeme. Važno je da razumijete da je i učenje na daljinu učenje jednako onom koje bi proveli u razredu. Ova dva protekla tjedna bila su za sve nas, vas i vašu djecu vrlo stresna. Svi smo se uhodavali i zajedno savladavali ovaj način rada. Nije bilo ocjenjivanja učenika, već samo praćenje i evidentiranje prisutnosti rada i izvršavanja zadataka. Uskoro će uslijediti i upute za ocjenjivanje učenika u nastavi na daljinu, od strane MZO.

Kako bi u ovako organiziranom načinu rada učenici naučili što više i postigli zadane ciljeve i ishode donosimo neke od preporuka Ministarstva znanosti i obrazovanja o poučavanju i učenju na daljinu i organizaciji radnog dana učenika.

**PREPORUKE O ORGANIZACIJI RADNOGADANA UČENIKA TIJEKOM ODRŽAVANJA NASTAVE NA DALJINU**(preuzeto: MZO, travanj, 2020.)

***Preporuke za učenike razredne nastave***

Učenici razredne nastave trebali bi dnevno provesti pet sati dnevno učeći (to uključuje učenje i poučavanje).Možda se čini da je 5 sati dnevno zahtjevno, ali ne smije se zaboraviti da su do uvođenja nastave na daljinu učenici u fizičkoj učionici svaki dan provodili najmanje 4 sata, a poslije su učili kod kuće ili u produženome boravku te da su još i vikendom imali neke obveze oko nastave. Dakle, tih 5 sati podrazumijeva učenje radnim danima, ne i vikendima, te obuhvaća uobičajeno učenje u školi i kod kuće. Kod izvođenja nastave na daljinu to se sve izvodi kod kuće pa odjednom sve postaje vidljivo roditeljima.

Kako bi se omogućilo stjecanje radnih navika, dobro je da učenici imaju sličnu organizaciju vremena svaki radni dan. Dakle, praćenje Škole na Trećem čvrsta je preporuka, no taj se program ne mora nužno pratiti u jutarnjem terminu, budući da postoji repriza u poslijepodnevnim satima, a snimka je dostupna i preko YouTubea i mrežnih stranica. Učitelji šalju dodatne zadatke vezane uz planirane teme roditeljima, ali pri tome trebaju voditi računa o opterećenju učenika i svrsishodnosti zadataka, kao i tehničkim mogućnostima koje učenici imaju kod kuće. Tako nije prihvatljivo da se od roditelja traži da isprinta listić, već je dovoljno da učenik zadaću napiše u bilježnicu. Sve zadaće za svakoga učenika ne trebaju se slati svaki dan učitelju na provjeru, učitelj može napraviti raspored učenika koji će mu poslati zadaću taj dan, na taj način omogućava se individualizacija aktivnosti, prilagodba pojedinim učenicima i ishodima učenja.

***Ogledni primjer rasporeda tijekom radnoga tjedna (ponedjeljak – petak) za učenike razredne nastave u osnovnoj školi:***

|  |  |
| --- | --- |
| **Prijedlog aktivnosti učenika**  |  **Prijedlog za roditelje**  |
| **HRT3** **8-11**  | Učenici prisustvuju Školi na Trećem Čitaju, izražavaju se u pisanome i govornome obliku Računaju, rješavaju matematičke zadatke, modeliraju Vježbaju (TZK) Glazbeno i likovno se izražavaju Odmore se svakih 45 minuta ili češće ako je potrebno  | Osiguravaju *mirni kutak*, opremu i TV  |
| **11 –13**  | Ručak i odmor Razgovor s ukućanima Igra  | Pripreme ručak Razgovaraju s djecom  |
| **13 – 15**  | Učenici rade zadatke koje im pošalje učitelj Naprave nešto svojim rukama O temi razgovaraju s roditeljima, vršnjacima Ponovno pogledaju neki dio Škole na Trećem u reprizi ili na YouTube kanalu Odmore se svakih 45 minuta ili češće ako je potrebno  | Surađuju i asistiraju djeci ako je potrebno Surađuju s učiteljem i stručnim suradnicima  |

U našoj školi za učenike razredne nastave sadržaji nastave objavljuju se na mrežnoj stranici škole, svaki razred zasebno. Nastava se može pratiti i na televizijskom programu HRT 3 Škola na Trećem (snimke dostupne putem Youtube kanala Škola na Trećem). HRT 3: Škola na Trećem:

1. razred OŠ počinje u 8.00 sati i repriza od 14.00

2. razred OŠ počinje u 09.00 sati repriza od 15.00

3. razred OŠ počinje u 10.00 sati repriza od 16.00

4. razred OŠ počinje u 11.00 sati  repriza od 17.00

U razrednoj WhatsApp/ Viber grupi, razrednim stranicama, svakodnevno pratiti upute učiteljica o sadržaju, materijalima i zadatcima za učenike (učitelji će slati upute za svaki nastavni predmet prema uobičajenom rasporedu sati).

**Preporuke za učenike predmetne nastave**

Prema sličnome obrascu **učenici u osnovnoj školi u predmetnoj nastavi trebali bi učiti oko 6 sati dnevno (uključujući učenje i poučavanje)**. Navedeno ne uključuje učenje vikendom; ako učenici uče i vikendom, broj sati tijekom radnoga tjedna se smanjuje. Pri tome učenici ne trebaju gledati TV program po rasporedu ako nije usklađen s njihovim rasporedom, ali svakako nastavnici trebaju djecu uputiti na videolekcije, tj. trebaju pronaći odgovarajuće ako nisu izradili svoje. Nije ključno pratiti videolekcije na televiziji, one su dostupne na mrežnim stranicama Škole za život pa se mogu pregledavati i upotrebljavati redoslijedom koji učenicima i nastavnicima odgovara. Međutim, ukoliko nastavnik odluči ne koristiti te materijale, mora izraditi svoje i pritom nije dovoljno učenike samo uputiti da nešto nauče iz udžbenika jer takav pristup ne daje dobre rezultate u svladavanju gradiva većine predmeta. Primjerice, većina učenika ne može naučiti razlomke samostalno iz udžbenika. Važna je i ujednačenost među predmetima, i tu je uloga razrednika i koordinacija nastavnika u virtualnoj zbornici i virtualnoj učionici važna. Učenici svakodnevno dodatno prate i nastavne sadržaje na televizijskom programu SPTV – Sportska televizija, osim ako uputa predmetnog učitelja nije drugačija. Raspored sadržaja na SPTV i videosnimke objavljuju se na poveznici: <https://skolazazivot.hr/raspored>

***Ogledni primjer rasporeda za predmetnu nastavu***

|  |  |  |
| --- | --- | --- |
| **Vrijeme**  | **Prijedlog aktivnosti učenika**  | **Prijedlog za roditelje**  |
| **SPTV** **9-12**  | Učenici sudjeluju u radu u virtualnim učionicama ili proučavaju videolekcije na SPTV ili mrežnoj stranici Škole za život Surađuju, istražuju, pitaju, pomažu ... Čitaju, izražavaju se u pisanome i govornome obliku Računaju, rješavaju matematičke zadatke, modeliraju Vježbaju (TZK), glazbeno i likovno se izražavaju Odmore se nakon svakih 45 minuta  | Osiguravaju *mirni kutak*, opremu i TV  |
| **12 –14**  | Ručak i odmor Razgovor s ukućanima Igra  | Pripreme ručak (ili daju upute kako ga pripremiti) Razgovaraju s djecom  |
| **14 – 17**  | Učenici rade zadatke koje im pošalje učitelj Naprave nešto svojim rukama (eksperiment, maketu, posade biljku...) O temi razgovaraju s roditeljima, vršnjacima Istraže temu na internetu ili uz pomoć udžbenika i knjiga Čitaju Odmore se svakih 45 minuta  | Surađuju i asistiraju djeci ako je potrebno Surađuju s razrednikom i po potrebi sa stručnim suradnicima  |

U našoj školi za učenike predmetne nastave sadržaji nastave objavljuju se u aplikaciji **Teams,** u kojoj učenici dobivaju nastavne sadržaje. Većina komunikacije s učenicima obavlja se preko navedene aplikacije, a po potrebi razrednici i predmetni učitelji koristit će i druge kanale komunikacije i kontaktiranja s učenicima.

U razrednoj Teams učionici učenici trebaju svakodnevno pratiti upute razrednika i predmetnih učitelja te izvršavati svoje zadatke i obaveze (učitelji će svakoga dana objavljivati nastavne materijale, upute i zadatke za učenike prema uobičajenom rasporedu sati) te rokove do kada zadaci trebaju biti predani.

**RAZLIKA IZMEĐU VIRTUALNE I STVARNE NASTAVE TE KOJE SU OBVEZE UČENIKA ?**

* Dani od ponedjeljka do petka i u virtualnoj školi nastavni su dani za učenike i upisuju se u e-Dnevnik. Učenici ne dolaze na nastavu u školsku ustanovu, no svakodnevno putem interneta i računala trebaju biti prisutni na nastavi u virtualnim učionicama te u ostalim oblicima komunikacije s učiteljima irazrednicima

(WhatsApp/Viber grupama, razrednim stranicama, za roditelje (1. – 4. razred) / Teams učionicama (5. – 8. razred), zajedno sa svojim razrednicima i predmetnim učiteljima, i pratiti nastavne sadržaje na televizijskim programima HRT3 (1. – 4. razred) i SPTV (5. – 8. razred) prema rasporedu)

* Učitelji će svakodnevno unutar virtualnih grupa/učionica učenicima slati upute, materijale i zadatke prema uobičajenom školskom rasporedu sati.
* Ako učenik nije aktivan cijeli dan (što je vidljivo u virtualnim učionicama), smatra se da toga dana nije pohađao nastavu i roditelj je dužan opravdati izostanak razredniku.
* Učitelji će pratiti aktivnosti učenika, poticati ih na rad i davati im povratnu informaciju o njihovom radu i napretku.
* Nužna je stalna komunikacija i dnevno izvršavanje zadataka koji ne moraju biti u realnom vremenu. To znači da će učenici dobivene zadatke moći ispuniti tijekom dana, do dogovorenog roka kako bi ih učitelj mogao pregledati.

 ***Primjereno ponašanje učenika u virtualnoj učionici***

* Redovito pratiti obavijesti i upute razrednika i predmetnih učitelja
* Izvršavati svoje obaveze prema uputama i u dogovoreno vrijeme
* Svaki nastavni dan biti aktivan u virtualnoj učionici i sudjelovati u nastavi
* Ne prepisivati i objavljivati tuđe sadržaje/domaće zadaće (svi sadržaji koje objavljujete trebaju nastati kao rezultat vašeg rada, a ne kopiranja, prepisivanja ili sl.)
* Svoje uratke i domaće zadaće šaljite učiteljima kako je dogovoreno

 ***Važnost primjerene komunikacije u virtualnom okruženju***

* Sa svima u virtualnoj učionici (učiteljima, učenicima, stručnim suradnicama) komunicirajte pristojno i s poštovanjem
* Bilo kakav oblik verbalnog nasilja je nedopustiv (omalovažavanje, ismijavanje…)
* neprimjereno i nepristojno izražavanje ostavlja lošu sliku o osobi koja se tako obraća
* U virtualnoj učionici objavljuju se isključivo oni sadržaji koji su vezani uz nastavu i prema uputama učitelja
* Međusobna komunikacija učenika (dopisivanje), dozvoljena je samo u slučaju nejasnoća vezanih uz nastavu, a za sve ostale oblike komunikacije koriste se privatne poruke i kanali
* Kod objave komentara i odgovora treba poštivati pravopisna pravila, veliko i malo slovo, izbjegavati kratice i neformalno izražavanje
* Komunikacija unutar virtualne učionice je **službena komunikacija** kao i u stvarnim učionicama tijekom nastave, stoga nastojte pisati i izražavati se standardnim hrvatskim jezikom

***Poruka roditeljima***

I na kraju poštovani roditelji, vjerujemo da ni vama nije jednostavno u svim ulogama koje sada imate a koje su posljedica okolnosti u kojima živimo i radimo. Roditeljska uloga u odrastanju djeteta je ipak najvažnija. Trenutno, jedino unutar obitelji postoji stvarna, a ne virtualna komunikacija, pa ju iskoristite prilikom pomoći i usmjeravanja djeteta u snalaženju u novom okruženju nastave na daljinu. Važno je zato pomoći djeci u organizaciji dana i praćenja nastave na daljinu, poticati ih na izvršavanje dnevnih obveza i školskih zadataka. To poticanje i pomoć najviše je potrebno najmlađim učenicima. S učenicima predmetne nastave dogovorite pravila rada i izvršavanja obveza, povremeno kontrolirajte i provjeravajte jesu li ispunili sve predviđene obveze vezano za školske sadržaje. Pratite bilješke u E-imeniku o prisustvu i izvršavanju obveza učenika u virtualnoj učionici. Kontaktirajte razrednike dogovorenim kanalima komunikacije. U slučaju potrebe obratite se i stručnim suradnicima škole preko službene školske email adrese.

30.3. 2020. Višnja Cuculić, pedagog